**Marthe Gosteli** (22. joulukuuta 1917 Worblaufen, Sveitsi – 7. huhtikuuta 2017 Muri bei Bern, Sveitsi) oli sveitsiläinen feministi, joka johti Sveitsin naisjärjestöjen liittoa ja toimi sen edustajana liittoneuvoston kanssa käydyissä neuvotteluissa. Näiden seurauksena vuonna 1971 naisten äänioikeus hyväksyttiin Sveitsissä. Gosteli oli myös perustammassa nimeänsä kantavaa säätiötä, joka toimii Sveitsissä naisliikkeen historian kerääjänä.

Nuoruus ja perhe
----------------

Marthe Gosteli syntyi vuonna 1917 Bernin lähellä Worblaufenissa perheen maatilalla. Hänen vanhempansa olivat Ernst ja Johanna Ida Gosteli.

Gostelin isä kuoli nuorena, mikä jätti Johanna-äidin tyttärineen yksin pyörittämään maatilaa. Gosteli sai vaikutteita äidiltään, joka puhui naisten oikeuksien puolesta. Samalla hän näki, kuinka maatilalla epäoikeudenmukaisuudet vaikuttivat naisten elämään. Gosteli päätti olla menemättä naimisiin ja hankkimatta lapsia ja omistautui täysin naisten äänioikeuden ajamiseen.

Työ naisten äänioikeuksien puolesta
-----------------------------------

Gosteli työskenteli toisen maailmansodan aikana Sveitsin asevoimien viestintä- ja radioyksikössä, ja sodan jälkeen (1949–1953 ja 1955–1962) hän johti Yhdysvaltain Bernin-suurlähetyksön elokuvayksikköä. Gosteli alkoi 1960-luvun puolivälin jälkeen hyödyntää viestintäosaamistansa yksinomaan feministisen liikkeen asioiden edistämiseen.

Gosteli oli jo vuodesta 1953 toiminut berniläisessä järjestössä, joka ajoi naisten äänioikeutta Sveitsiin. Hän toimi vuosina 1964–1968 sen puheenjohtajana. Sveitsin naisjärjestöjen liitto-organisaation varapuheenjohtajana hän oli 1967–1971, ja hän edusti järjestöä useissa liittovaltion komissioissa. Gosteli johti 1970–1971 Sveitsin naisjärjestöjen naisten poliittisten oikeuksien yhtymää, joka neuvotteli liittoneuvoston kanssa naisten äänioikeuksien hyväksymisestä liittovaltiotasolla. Sveitsi hyväksyi naisten äänioikeudet lopulta vuonna 1971, kun kansanäänestys antoi tukensa äänioikeuden mahdollistaneelle perustuslain muutokselle.

Gosteli oli perustamassa naisten historian arkistoa ja lopulta vuonna 1982 Gosteli-säätiötä. Sen tavoitteena on kerätä Sveitsin naisliikkeen historiaa ja tallettaa naisjärjestöjen ja yksittäisten naisten arkistoja. Sillä on myös kirjasto, jossa on muun muassa laaja pamflettikokoelma. Säätiö syntyi, kun huomattiin, kuinka paljon naisjärjestöillä ja feministipioneereilä oli arkistomateriaalia toiminnastaan.

Marthe Gostelin muistolaatta Worblaufenissa.
Gosteli sai useita palkintoja ja tunnustuksia Sveitsissä. Hänet palkittiin vuonna 1989 Trudy Schlatter -palkinnolla ja vuonna 1992 Bernin kunnan mitalilla. Bernin yliopiston kunniatohtorikis hänet nimettiin vuonna 1995.

Gosteli kuoli 99-vuotiaana sairaalassa, missä hän oli ollut hoidettavana kaatumisen takia.

Lähteet
-------

1. 1 2 3 4 5  Marthe Gosteli Gosteli Foundation. Viitattu 13.12.2021. (englanniksi)
2. 1 2 3 4  Regula Ludi: Gosteli, Marthe *Historisches Lexikon der Schweiz (HLS)*.  28.1.2021. Schweizerische Akademie der Geistes- und Sozialwissenschaften. Viitattu 13.12.2021. (saksaksi)
3. 1 2  Swiss mourn leading suffragette, Marthe Gosteli *Swissinfo.ch*.  10.4.2017. Swiss Broadcasting Corporation. Viitattu 13.12.2021. (englanniksi)
4. ↑  Gosteli Foundation Gosteli Foundation. Viitattu 13.12.2021. (englanniksi)
5. ↑  Purpose and history Gosteli Foundation. Viitattu 13.12.2021. (englanniksi)
6. ↑  Celebrating the life of Marthe Gosteli *Swissinfo.ch*.  21.4.2017. Swiss Broadcasting Corporation. Viitattu 13.12.2021. (englanniksi)

Aiheesta muualla
----------------

* Gosteli-säätiön sivut (saksaksi) (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Yhdysvallat
* Tšekki
* Alankomaat

 |
|  |
| Henkilöt | 
* Deutsche Biographie

 |
|  |
| Muut | 
* Historical Dictionary of Switzerland
* IdRef

 |

 |